Diari Oficial de la Generalitat Valenciana


Sumari del DOGV 5742, del 15-04-2008 (2008/4038)

RESOLUCIÓ de 2 d'abril de 2008, del director general de Justícia i Menor, de la Conselleria de Justícia i Administracions Públiques, per la qual es resol inscriure el Col·legi Oficial de Pedagogs i Psicopedagogs de la Comunitat Valenciana i els seus Estatuts, i disposa la seua publicació en el Diari Oficial de la Comunitat Valenciana.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5742

Data del DOGV
:   15-04-2008

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2008/4038


Data del document
:   02-04-2008

Organisme emissor
:   Conselleria de Justícia i Administracions Públiques

Tipus de document
:   Resolució

Anàlisi jurídica

 Descriptors 

:   * legislació
    * mètode pedagògic
    * col·legi professional
    * reglament intern

RESOLUCIÓ de 2 d'abril de 2008, del director general de Justícia i Menor, de la Conselleria de Justícia i Administracions Públiques, per la qual es resol inscriure el Col·legi Oficial de Pedagogs i Psicopedagogs de la Comunitat Valenciana i els seus Estatuts, i disposa la seua publicació en el Diari Oficial de la Comunitat Valenciana. [2008/4038]  
Vist l'expedient d'inscripció col·legial instruït a instància del Col·legi Oficial de Pedagogs i Psicopedagogs de la Comunitat Valenciana, en què se sol·licita la seua inscripció i la dels seus Estatuts al Registre de Col·legis Professionals i Consells Valencians de Col·legis Professionals, atenent els següents  
Fets  
Primer  
El Col·legi Oficial de Pedagogs i Psicopedagogs de la Comunitat Valenciana va ser creat per la Llei 3/2007, de 5 de febrer, de la Generalitat, de Creació del Col·legi Oficial de Pedagogs i Psicopedagogs de la Comunitat Valenciana (DOCV núm. 5447, de 09.02.2007).  
Segon  
Enrique Castillejo Gómez, president del Col·legi Oficial de Pedagogs i Psicopedagogs de la Comunitat Valenciana, va presentar en data 17 de juliol de 2007, sol·licitud d'inscripció col·legial i dels seus Estatuts al Registre de Col·legis Professionals i de Consells Valencians de Col·legis Professionals de la Comunitat Valenciana, en compliment del que preveu l'article 11 de la Llei 6/1997, de 4 de desembre, de Consells i Col·legis Professionals de la Comunitat Valenciana.   
Tercer  
Després de les modificacions produïdes en el text dels Estatuts en la tramitació del procediment, i segons certificat lliurat el 15 de febrer de 2008 per Laureano Bárcena Ortiz, secretari del Col·legi Oficial de Pedagogs i Psicopedagogs de la Comunitat Valenciana, amb el vistiplau del president, l'Assemblea General d'aquest, en reunió celebrada el 4 de febrer de 2008, va acordar la redacció definitiva dels seus Estatuts.  
Quart  
El text dels Estatuts figura com a annex a la present Resolució, i es dóna ací per reproduït.  
Fonaments de dret  
Primer  
La documentació aportada conté tots els aspectes exigits per la Llei 6/1997, de 4 de desembre, de Consells i Col·legis Professionals de la Comunitat Valenciana, i pel Decret 4/2002, de 8 de gener, pel qual s'aprova el Reglament de desplegament d'aquesta, per a procedir a la inscripció de l'esmentat Col·legi al Registre de Col·legis Professionals i de Consells Valencians de Col·legis Professionals de la Comunitat Valenciana.  
Així mateix, revisats els Estatuts del Col·legi Oficial de Pedagogs i Psicopedagogs de la Comunitat Valenciana, aquests contenen totes les determinacions exigides per l'article 10 de l'esmentada Llei.  
Segon  
El text estatutari ha estat aprovat amb els requisits i les formalitats previstos en l'esmentat article, i en els mateixos Estatuts del Col·legi.  
Tercer  
Als efectes previstos en l'article 21 del Decret 4/2002, de 8 de gener, del Govern Valencià, pel qual s'aprova el Reglament de desplegament de la Llei 6/1997, de 4 de desembre, de la Generalitat Valenciana, de Consells i Col·legis Professionals, l'expedient ha estat tramitat pel Servei d'Entitats Jurídiques, adscrit a la Direcció General de Justícia i Menor de la conselleria de Justícia i Administracions Públiques, competent per així disposar-lo l'article 6.1 de l'esmentada Llei 6/1997, en relació amb el que estableix la disposició final del Decret 4/2002, de 8 de gener, en virtut de les atribucions que té conferides pel Decret 7/2007, de 28 de juny, del president de la Generalitat, pel qual es determinen les conselleries en què s'organitza l'administració de la Generalitat, i pel Decret 122/2007, de 27 de juliol, del Consell, pel qual s'aprova el Reglament Orgànic i Funcional de la conselleria de Justícia i Administracions Públiques.  
Vistos l'article 36 de la Constitució Espanyola i l'article 49.122a de l'Estatut d'Autonomia de la Comunitat Valenciana; la Llei 2/1974, de 13 de febrer, de Col·legis Professionals, amb les seues modificacions posteriors, en els seus preceptes bàsics; la Llei 6/1997, de 4 de desembre, de la Generalitat Valenciana, de Consells i Col·legis Professionals de la Comunitat Valenciana; el Decret 4/2002, de 8 de gener, del Govern Valencià, pel qual s'aprova el Reglament de desplegament d'aquesta última, i la resta de disposicions complementàries de pertinent aplicació, es dicta la següent resolució:  
1. Inscriure el Col·legi Oficial de Pedagogs i Psicopedagogs de la Comunitat Valenciana en el Registre de Col·legis Professionals i de Consells Valencians de Col·legis Professionals de la Comunitat Valenciana, amb el número 106 de la secció primera.   
2. Inscriure els Estatuts del Col·legi Oficial de Pedagogs i Psicopedagogs de la Comunitat Valenciana en el Registre de Col·legis Professionals i de Consells Valencians de Col·legis Professionals de la Comunitat Valenciana.   
3. Publicar la present Resolució en el Diari Oficial de la Comunitat Valenciana.  
Contra aquesta resolució, que posa fi a la via administrativa, es podrà interposar, potestativament, recurs de reposició davant del mateix òrgan que ha dictat l'acte, en el termini d'un mes, comptador des de l'endemà de la seua notificació, o bé recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos, comptats des de l'endemà de la seua notificació. Tot això de conformitat amb el que estableixen els articles 116 i 117 de la Llei 30/1992, de 26 de novembre, del Règim Jurídic de les Administracions Públiques i del Procediment Administratiu Comú, i els articles 10, 14 i 46 de la Llei 29/1998, de 13 de juliol, Reguladora de la Jurisdicció Contenciós Administrativa, sense perjudici que s'utilitze qualsevol altra via que es considere oportuna.  
València, 2 d'abril de 2008.- El director general de Justícia i Menor: Antonio Gastaldi Mateo.  
Estatuts del Col·legi Oficial de Pedagogs   
i Psicopedagogs de la Comunitat Valenciana  
Capítol 1  
De la naturalesa, les finalitats i les funcions  
Article 1. Naturalesa   
El Col·legi Oficial de Pedagogs i Psicopedagogs de la Comunitat Valenciana (COPIPCV), és una corporació de dret públic sense ànim de lucre, amb personalitat jurídica pròpia i amb plena capacitat per al compliment dels seus fins   
Article 2. Legislació per la qual es regeix   
Aquesta corporació, de dret públic, és regida per aquests Estatuts; per la Llei 6/97, de 4 de desembre, de Consells i Col·legis Professionals de la Comunitat Valenciana; pel Decret 4/2002, de 8 de gener, pel qual s'aprova el Reglament de desplegament de la Llei 6/1997 i per la legislació comunitària, estatal o autonòmica que l'afecte.   
Article 3. Relació amb la Generalitat   
3.1. El COPIPCV, en tot el que fa referència als aspectes institucionals i corporatius considerats en el Decret 4/2002, de 8 de gener, de Desplegament de La Llei 6/1997, es relacionarà amb la conselleria de Justícia i Administracions Públiques, del Consell, o aquella que tinga atribuïdes les competències en matèria de col·legis professionals.   
3.2. En tot allò que respecta als continguts de la professió es relacionarà amb les conselleries de la Generalitat, la competència de les quals tinga relació amb les professions de pedagogs i/o psicopedagogs.   
3.3. Quan calga, i dins dels corresponents marcs competencials, el COPIPCV es podrà relacionar també amb l'administració de l'Estat i amb organismes supranacionals.  
Article 4. Relació amb altres organismes professionals, institucions   
4.1. El COPIPCV, com a Col·legi de Pedagogs i Psicopedagogs, únic en l'àmbit de la Comunitat Valenciana, podrà establir convenis o acords de reciprocitat i cooperació amb altres col·legis, associacions professionals, fundacions o qualsevol altra institució, siga quina siga la seua naturalesa jurídica i de qualsevol àmbit territorial.   
4.2. El COPIPCV podrà establir, amb els organismes professionals estrangers i internacionals, les relacions que, en el marc de la legislació vigent, considere convenients en cada moment.   
4.3. El COPIPCV podrà igualment establir els convenis i acords de col·laboració que estime convenients, amb qualsevol entitat o institució de caràcter públic o privat.   
Article 5. Incorporació al Col·legi   
5.1. D'acord amb allò que disposen l'article 12.2 de la Llei 6/97, de 4 de desembre, de Col·legis i Consells Professionals de la Comunitat Valenciana, i l'article 4.4 del Decret 4/2002, de 8 de gener, de Desplegament de La Llei 6/97, és un requisit indispensable per a l'exercici de la professió de pedagog i/o psicopedagog la incorporació al Col·legi en els termes que disposa l'article 3, apartat 2, de la Llei 2/1974, de 13 de febrer, sobre col·legis professionals.   
5.2. Per tal de quedar subjectes a les corresponents competències d'ordenació i de control, els professionals inscrits en un col·legi de Pedagogs i Psicopedagogs d'una altra demarcació territorial comunicaran, al COPIPCV, les actuacions que realitzen dins del seu àmbit territorial.   
Article 6. Principis essencials   
Són principis essencials de l'estructura interna, i del seu funcionament: la igualtat dels seus membres; l'elecció democràtica dels seus òrgans de govern; l'adopció dels acords per majoria i la seua llibertat d'actuació dins del respecte a les lleis.   
Article 7. Àmbit territorial i domicili   
L'àmbit territorial del Col·legi és el del territori de la Comunitat Valenciana. El domicili radica a València ciutat, carrer Rumbau, 1-3r porta 17a. Aquest domicili podrà ser modificat per acord de l'Assemblea General Ordinària si el nou domicili és a la ciutat de València i, en el supòsit contrari, en Assemblea General Extraordinària.   
Article 8. Finalitats essencials  
Són finalitats essencials del Col·legi:   
a) L'ordenació de la professió en qualsevol de les seues formes i modalitats, dins del marc legal corresponent, i en l'àmbit de la seua competència, en benefici tant de la societat a què serveix com dels interessos generals que li són propis.   
b) Vigilar l'exercici de la professió, facilitant el coneixement i compliment de qualsevol tipus de disposicions legals que l'afecten.   
c) Fer complir l'ètica professional i les normes deontològiques que li són específicament pròpies, així com vetlar per l'adequat nivell de qualitat de les prestacions professionals dels col·legiats; per a això es promourà la formació i perfeccionament d'aquests.   
d) La defensa dels interessos professionals dels col·legiats i la representació exclusiva de l'exercici de la professió.   
e) Promoure el reconeixement social i professional de la pedagogia i psicopedagogia.   
Article 9. Funcions   
1. Per al compliment de les seues finalitats, el Col·legi exercirà les funcions següents:   
a) Ordenar, en l'àmbit de la seua competència, l'activitat professional dels col·legiats; vetlar per l'ètica, deontologia i dignitat professional, així com el respecte degut als drets dels destinataris dels seus serveis, i exercir la potestat disciplinària en l'orde professional i col·legial.   
b) Procurar l'harmonia i col·laboració entre els col·legiats, i impedir la competència deslleial entre ells.   
c) Exercir les accions que les lleis establisquen per a evitar l'intrusisme, sense perjudici de les actuacions d'inspecció o sanció a què estan obligades les administracions públiques.   
d) Intervindre en els procediments d'arbitratge i/o mediació, en aquells conflictes que per motius professionals se susciten entre col·legiats o en aquells que el col·legi siga designat per a administrar l'arbitratge i/o mediació.   
e) Promoure i desenvolupar la formació professional i fomentar el perfeccionament científic i tècnic dels col·legiats.   
f) Visar els treballs professionals, a petició dels col·legiats, quan hagueren de produir efectes oficials segons la legislació vigent. El visat no comprendrà els honoraris ni les altres condicions contractuals, la determinació de les quals es deixa al lliure acord de les parts.   
g) Organitzar activitats i serveis comuns de caràcter professional, cultural, assistencial, de previsió i anàlegs, que siguen d'interés per als col·legiats.   
h) Ostentar la representació i defensa de la professió davant de l'administració, institucions, tribunals, entitats i particulars, amb legitimació per a ser part en tots els litigis que afecten els interessos professionals.   
i) Participar en els òrgans consultius de l'administració local, autonòmica, estatal o comunitària, quan aquesta ho requerisca o resulte de les disposicions aplicables.   
j) Exercir totes les funcions que els siguen encomanades per les administracions valencianes i col·laborar amb aquestes mitjançant la realització d'estudis, emissió d'informes, elaboració d'estadístiques i altres activitats que li siguen sol·licitades o que acorde formular per iniciativa pròpia.   
k) Col·laborar amb les universitats en l'elaboració de plans d'estudi i preparar la informació necessària per a facilitar l'accés a la vida professional dels nous col·legiats.   
1) Aprovar els pressupostos del Col·legi, així com fixar i regular les quotes dels col·legiats.   
m) Facilitar als tribunals, d'acord amb les lleis, la relació de col·legiats que per la seua preparació i experiència professional pogueren ser requerits per a intervindre com a pèrits en els assumptes judicials o proposar-los a instàncies de l'autoritat judicial, així com emetre els informes i dictàmens quan siguen requerits per a això per qualsevol jutjat o tribunal.   
n) Establir barems d'honoraris amb caràcter orientatiu.   
o) Emetre informes i dictàmens, de caràcter no vinculant, en procediments judicials o administratius, en què se susciten qüestions relatives als honoraris professionals.   
p) Evacuar l'informe preceptiu sobre tots els projectes de normes del Consell, que afecten la professió.   
q) Aprovar els Estatuts i reglaments de règim interior.   
r) Exercir les competències que li siguen legalment atribuïdes i l'exercici d'aquelles que assumira per delegació de les administracions públiques.   
s) Totes les altres funcions que siguen beneficioses per als interessos professionals i que s'encaminen al compliment dels objectius col·legials, dins del marc de la legislació vigent.   
t) Col·laborar amb aquelles entitats de caràcter privat, l'activitat de les quals supose un interés per al desenvolupament dels objectius del Col·legi   
2. El Col·legi Oficial, en tot allò que afecta els continguts de la professió, es relacionaran amb les conselleries de la Generalitat, la competència de les quals tinga relació amb la professió respectiva.   
Capítol 2  
De l'adquisició, la denegació   
i la pèrdua de la condició de col·legiat  
Article 10. Dret d'incorporació   
D'acord amb el que disposa l'article 30.2 del Reglament de Col·legis Professionals de la Comunitat Valenciana, per a ser admés al Col·legi caldrà tindre la titulació acadèmica o professional o reunir els requisits que exigeix la Llei 3/2007, de 5 de febrer, de creació del Col·legi Oficial de Pedagogs i Psicopedagogs de la Comunitat Valenciana.   
Article 11. Condicions per a col·legiar-se   
11.1. Les condicions requerides per a col·legiar-se, per que fa a l'acreditació acadèmica o professional, són les regulades per la Llei 03/2007, de 5 de febrer, de creació del Col·legi Oficial de Pedagogs i Psicopedagogs de la Comunitat Valenciana.   
11.2. A més, les condicions administratives seran les següents:   
a) Sol·licitud escrita a la Junta de Govern.   
b) Abonament de la quota d'incorporació.   
c) Aportació de la documentació acreditativa de la possessió del títol i aquells altres documents complementaris que establisca la legislació vigent.   
Article 12. Acord de col·legiació   
La Junta de Govern acordarà el que estime pertinent pel que es refereix a la sol·licitud d'inscripció, en un termini màxim de tres mesos, i comunicarà al sol·licitant la resolució que adopte. Transcorregut aquest termini, sense que haja adoptat acord exprés pel que es referix al cas, s'entendrà acceptada la incorporació.   
Article 13. Denegació de col·legiació   
13.1. La col·legiació podrà ser denegada en els casos següents:   
a) Per falta d'acreditació acadèmica o professional requerida o dels requisits que exigeixen les lleis.   
b) Per no haver abonat la quota d'incorporació.   
c) Per haver estat dictada una sentència ferma contra la persona interessada, que la condemne a inhabilitació per a l'exercici professional.   
13.2. Contra l'acord denegatori de col·legiació, que haurà de ser comunicat a la persona sol·licitant i degudament raonat, aquest podrà utilitzar el sistema de recursos regulat en els articles 81 i següents d'aquests Estatuts.   
Article 14. Pèrdua de la condició de col·legiat  
Es perdrà la condició de col·legiat:   
a) A petició pròpia, feta per escrit a la Junta de Govern, sense perjudici de les obligacions professionals o corporatives pendents de compliment.   
b) Per deixar d'abonar la quota col·legial o altres aportacions establides pels òrgans de govern corporatius, durant un termini superior a dotze mesos, amb la instrucció prèvia d'un expedient sumari.   
c) Per sanció disciplinària, d'acord amb el que preveu aquests Estatuts.   
d) Per incapacitat legal.  
e) Per defunció.   
Article 15. Reincorporació al Col·legi   
15.1. La reincorporació al Col·legi requerirà les mateixes normes que la incorporació i el sol·licitant haurà d'acreditar, si fa al cas, el compliment de la pena o sanció quan aquest haja estat el motiu de la baixa   
15.2. Quan el motiu haja estat la falta de pagament de quotes o aportacions o haja sol·licitat la baixa, el sol·licitant haurà de satisfer la quota de reincorporació, vàlidament establida pels òrgans col·legials.   
Article 16. Membres d'Honor i amics del Col·legi   
16.1. La Junta de Govern podrà atorgar el nomenament de Membre d'Honor del Col·legi a les persones que, pels seus mèrits científics, tècnics o professionals, siga quina siga la seua titulació, hagen contribuït al desenvolupament de pedagogia i/o psicopedagogia o de la professió pedagog i/o psicopedagog. El nomenament tindrà caràcter merament honorífic, sense perjudici de la participació en la vida col·legial i en els serveis del Col·legi, que puguen establir les normes reglamentàries.   
16.2. Per acord de la Junta de Govern es podrà crear la figura d'amic del Col·legi, la quota del qual, serveis i reglamentació, seran determinats per aquest.   
Capítol 3  
Dels drets i deures dels col·legiats  
Article 17. Principis d'igualtat   
Tots els col·legiats tenen els mateixos drets i deures.   
Article 18. Secret professional   
Els col·legiats tenen el dret i el deure de guardar el secret professional, llevat de si són rellevats del secret professional pels implicats.   
Article 19. Drets del col·legiat   
Són drets dels col·legiats:   
a) Exercir la professió de pedagog i/o psicopedagog.   
b) Ser assistits, assessorats i defensats pel Col·legi, amb els mitjans que aquest dispose i en les condicions reglamentàriament fixades, en totes aquelles qüestions relacionades amb l'exercici professional.   
c) Utilitzar els serveis i els mitjans del Col·legi en les condicions establides.   
d) Participar com a electors i elegibles en les eleccions que es convoquen en l'àmbit col·legial, participar activament en la vida col·legial, ser informats i intervindre amb veu i vot en les assemblees generals.   
e) Formar part de les comissions, les seccions o els grups de treball, en les condicions que s'establisquen   
f) Integrar-se en les institucions de previsió que es creen, en les condicions que es fixen.   
g) Presentar a la Junta de Govern escrits de suggeriments, peticions, queixes o reclamacions.   
h) Rebre informació sobre l'activitat corporativa i d'interés professional.   
i) Remoure als titulars dels òrgans de govern, mitjançant votació de censura, regulada en l'article 52.   
j) Promoure actuacions dels òrgans de govern, mitjançant iniciatives formulades en els termes estatutaris.   
Article 20. Deures dels col·legiats   
Són deures dels col·legiats:   
a) Respectar, en l'exercici de les seues activitats professionals, el codi deontològic, les normes establides en els estatuts i altres que pogueren dictar-se.   
b) Complir les normes corporatives, així com els acords adoptats pels òrgans de govern del Col·legi.   
c) Presentar al Col·legi les declaracions professionals, els contractes i altres documents, que els siguen requerits d'acord amb les disposicions estatutàries o reglamentàries.   
d) Comunicar al Col·legi, en un termini de trenta dies, els canvis de residència o domicili.   
e) Contribuir al manteniment de les despeses o serveis del Col·legi Professional, mitjançant el pagament de les quotes que siguen aprovades.   
f) Participar activament en la vida col·legial; assistir a les assemblees generals i a les comissions, seccions o altres grups de treball, als quals, per la seua especialitat professional, siga convocat.   
g) Exercir diligentment els càrrecs per als quals fóra elegit i complir els encàrrecs que els òrgans de govern del Col·legi poguera delegar-los.   
h) No perjudicar els drets corporatius o professionals d'altres col·legiats.   
i) Abstindre's de realitzar actes que comporten competència deslleial o que intenten restringir la lliure competència.   
j) Cooperar amb la Junta de Govern i, particularment, prestar la seua col·laboració i facilitar informació en els assumptes col·legials, per als quals siga requerit, sense perjudici del secret professional.   
k) No fer ús d'aquella publicitat encaminada a l'obtenció de clientela, que directament o indirectament, siga contrària al Codi Deontològic o que signifique competència deslleial.   
1) Comunicar als col·legis de Pedagogs i Psicopedagogs, que no siguen de la Comunitat Valenciana, les actuacions que realitzaran en el seu àmbit.   
m) Prestar els serveis professionals amb l'adequat nivell de qualitat.   
Capítol 4  
Dels principis bàsics reguladors de l'exercici professional  
Article 21. Exercici professional   
21.1. Lligada en els seus orígens a la docència, des de fa alguns anys l'activitat professional dels pedagogs es desenvolupa no solament en el camp educatiu, sinó també en multitud d'àmbits, com ara la sanitat, la formació per al treball i en el treball, l'assistència social, la cultura, l'àmbit judicial o els mitjans de comunicació, entre altres. Per la seua banda, l'activitat dels psicopedagogs se centra en activitats d'orientació i assessorament escolar, laboral, familiar i comunitari.   
21.2. L'exercici de la professió del pedagog i/o psicopedagog, de forma lliure o dependent, haurà de respectar els continguts i condicions de la legislació específica i general que se li aplique.   
21.3. En tot cas, l'actuació professional haurà d'atindre's a les normes deontològiques aprovades pel Col·legi.   
Article 22. Bases de l'exercici professional   
L'exercici de la professió es basa en la independència del criteri professional, l'adequada atenció al client i el servei a la comunitat. El pedagog i/o psicopedagog té el deure i el dret de guardar el secret professional.   
Article 23. Formació continua   
El pedagog i/o psicopedagog hauran de mantindre una formació científica i tècnica continuada, per tal d'obtindre una millor capacitació professional.   
Article 24. Competència deslleial   
24.1. El pedagog i/o psicopedagog han d'evitar qualsevol forma de competència deslleial i, en la seua publicitat o propaganda, s'ajustaran a les normes que establisca el Col·legi o, si és procedent, l'Assemblea General. Estarà prohibida, en tot cas, la propaganda enganyosa, la qual siga contrària a la normativa vigent en matèria de competència i a la normativa col·legial en matèria d'honoraris professionals.   
24.2. El Col·legi aprovarà periòdicament unes normes orientadores per a l'aplicació dels honoraris professionals.   
24.3. EI pedagog i/o psicopedagog han de procurar, d'acord amb els usos científics, la comunicació del seu saber a la comunitat professional.   
Article 25. Emissió d'informes   
25.1. Tots els treballs professionals, que hagen d'emetre's documentalment, ja siguen diagnòstics, dictàmens, informes, etc., hauran de ser signats pel professional, el qual farà constar el seu número de col·legiat i es responsabilitzarà del contingut i l'oportunitat d'aquest.   
25.2. Els certificats s'hauran d'emetre en impresos oficials expedits pel Col·legi, quan així ho requerisquen les disposicions legals o les normes col·legials.   
25.3. El Col·legi establirà els casos en què els certificats hauran d'expedir-se.   
Capítol 5  
Dels òrgans de govern, les normes de constitució  
 i funcionament i la competència  
Article 26. Òrgans de govern   
26.1. El Col·legi té dos òrgans de govern: l'Assemblea General de Col·legiats i la Junta de Govern.   
26.2. L'Assemblea General és l'òrgan màxim de govern del Col·legi. Els seus acords, adoptats pel principi majoritari, obliguen tots els col·legiats.   
26.3. Per a assistir a les assemblees generals amb veu i vot, els col·legiats hauran d'estar en plenitud dels seus drets i deures.   
Article 27. Assemblea ordinària   
27.1. L'Assemblea General es reunirà en sessió ordinària, almenys, una vegada a l'any, dins del primer trimestre.   
27.2. L'Assemblea General haurà:   
- D'aprovar el balanç i liquidació del pressupost i la memòria de l'exercici anterior.  
- Aprovar els pressupostos de l'exercici següent.   
Article 28. Assemblees extraordinàries   
L'Assemblea General es reunirà amb caràcter extraordinari, quan així ho acorde la Junta de Govern, o quan així ho sol·licite un nombre de col·legiats que representen el 20 per cent del total, com a mínim.   
Article 29. Convocatòria de l'Assemblea General   
29.1. La convocatòria de les assemblees generals, que serà feta amb una antelació mínima de quinze dies en el cas de les ordinàries i de vuit en el de les extraordinàries, correspon al president; i hauran de fer-se a través de comunicació personal, per escrit, amb el corresponent orde del dia, que serà fixat per la Junta de Govern.   
29.2. Sobre les qüestions que no figuren en l'orde del dia no podrà adoptar-se cap acord.   
Article 30. Sessions de l'Assemblea General   
30.1. Les sessions de l'Assemblea General seran presidides pel president, acompanyat de la resta de membres de la Junta de Govern. El president dirigirà les reunions, concedirà i retirarà l'ús de la paraula i ordenarà els debats i les votacions, d'acord amb el reglament regulador de l'Assemblea.   
30.2 Actuarà com a secretari aquell que ho siga de la Junta de Govern, el qual estendrà acta de la reunió, amb el vistiplau del president.   
30.3 Els acords es prendran, de manera general, per majoria simple dels presents en el moment de la votació. No obstant això, s'exigirà una majoria de dos terços dels presents en el moment de la votació, per a l'aprovació de prestacions econòmiques extraordinàries no previstes en el pressupost vigent; l'aprovació d'un vot de censura contra la Junta de Govern i la reforma d'aquests Estatuts.   
30.4. Les votacions podran ser secretes, si així se sol·licita i s'acorda.  
Article 31. Validació d'acords de l'Assemblea General   
31.1. Perquè els acords siguen vàlids, tant en assemblees generals ordinàries com extraordinàries, caldrà l'assistència mínima, en primera convocatòria, de la meitat més un del total de col·legiats; i en segona convocatòria, que tindrà lloc mitjana hora després, amb qualsevol nombre d'assistents.   
31.2. El vot podrà ser delegat amb un màxim de dos vots per assistent.   
Article 32. Funcions de l'Assemblea General  
Correspon a l'Assemblea General:   
a) Aprovar els Estatuts, així com les seues modificacions i les normes generals de funcionament administratives i econòmiques.   
b) Aprovar els pressupostos generals, així com la liquidació anual d'aquests.   
c) Fixar les quotes col·legials.   
d) Decidir sobre la inversió dels béns col·legials.   
e) Aprovar el Codi Deontològic Professional.   
f) Aprovar les aportacions extraordinàries dels col·legiats.   
g) Deliberar i prendre acords sobre totes les qüestions que sotmeta a la seua competència la Junta de Govern o li atribuïsquen aquests Estatuts.   
h) Participar en el procés d'elaboració i aprovació de l'Estatut Professional i el Codi Deontològic.   
i) Ratificar els convenis que s'establisquen amb altres entitats.   
j) Ratificar el vicepresident per dimissió del president.   
k) Aprovar mocions de censura contra la Junta de Govern.   
1) Elegir els membres de la Junta de Govern   
Article 33. Composició de la Junta de Govern   
33.1. La Junta de Govern, a proposta del president, serà constituïda per:   
a) un president.  
b) un mínim d'11 vocals, de què el president designarà almenys:  
- un vicepresident,  
- un secretari,  
- un tresorer.  
33.2. Els membres de la Junta de Govern seran elegits per l'Assemblea mitjançant elecció lliure, directa i secreta, per un mandat de 4 anys.   
33.3. Per al compliment de les seues funcions, la Junta de Govern es reunirà, com a mínim, quatre vegades a l'any.   
33.4. Perquè els acords siguen vàlids caldrà l'assistència mínima, en primera convocatòria, de la meitat més un dels components. I, en segona convocatòria, que tindrà lloc mitjana hora després, siga quin siga el nombre d'assistents.   
33.5. Els acords es prendran per majoria simple de vots emesos.   
33.6. Les votacions seran secretes, si així ho sol·licita qualsevol membre de la Junta de Govern.   
33.7. Quan, per algun motiu, estiga vacant temporalment o definitivament algun dels tres càrrecs reglamentaris -vicepresident, secretari i tresorer- aquest serà substituït per un altre membre, segons proposta del president i acord de la Junta de Govern.   
33.8. El president reposarà fins a 3 vocals sense necessitat de convocar assemblea extraordinària. Si excedeix de tres vacants, el president nomenarà els substituts fins a la convocatòria de l'Assemblea General, que haurà de ratificar els nous nomenaments. En el cas que no siga ratificat per l'Assemblea, el president haurà de convocar eleccions en el termini màxim de 3 mesos.   
33.9. El càrrec de president es limita a dos mandats. Només podrà presentar-se al següent mandat si no haguera presentació de cap candidatura.   
Article 34. Funcions i atribucions de la Junta de Govern   
34.1. Correspon a la Junta de Govern la representació general del Col·legi, amb respecte a la voluntat expressada per l'assemblea general, la seua direcció i administració i la gestió ordinària del Col·legi.   
34.2. Són atribucions de la Junta de Govern:   
a) Complir els acords de l'Assemblea General.   
b) Decidir sobre les sol·licituds de col·legiació.   
c) Administrar els béns del Col·legi, així com recaptar les quotes de qualsevol tipus que hagen de fer efectives els col·legiats.   
d) Confeccionar els pressupostos anuals.   
e) Adoptar mesures que es consideren convenients per a la defensa del Col·legi i la professió.   
f) Imposar, amb la instrucció prèvia de l'expedient oportú, tot tipus de sancions disciplinàries.   
g) Crear les comissions i els grups de treball necessaris per al millor compliment de les funcions col·legials i dissoldre-les quan es considere oportú.   
h) Informar els col·legiats de les activitats i els acords del Col·legi i preparar la memòria anual de la seua gestió.   
i) Convocar i fixar l'orde del dia de les assemblees generals ordinàries i extraordinàries.  
j) Iniciar el procés electoral.   
k) Totes aquelles altres funcions que no siguen expressament assignades a l'Assemblea General i tinguen relació amb l'activitat i el funcionament col·legial.   
Article 35. Comissió permanent   
35.1. La Junta de Govern podrà actuar en Comissió Permanent, la qual estarà constituïda pel president, el vicepresident, el secretari, el tresorer, i un mínim de tres membres de la Junta, que actuaran com a vocals. La Comissió Permanent executarà, amb el nivell de dedicació que requerisca cada funció, les decisions preses per la Junta de Govern i assumirà les funcions que li delegue la Junta de Govern.   
35.2. La Comissió Permanent es reunirà, com a mínim, mensualment.   
Article 36. Atribucions del president   
Són atribucions del president:   
a) Tindre la representació legal i institucional del Col·legi.   
b) Presidir la Junta de Govern i l'Assemblea General, i coordinar la Comissió Permanent.   
c) Autoritzar, amb la seua signatura, qualsevol classe de documents col·legials.   
d) Conferir apoderaments per a qüestions judicials, quan haja estat autoritzat per acord de la Junta de Govern.   
e) Convocar la Junta de Govern, l'Assemblea General i la Comissió Permanent.   
f) Autoritzar el moviment de fons, conjuntament amb el tresorer i d'acord amb les propostes d'aquest.   
g) Autoritzar l'obertura de comptes corrents del Col·legi, conjuntament amb el tresorer, tant en entitats bancàries com en caixes d'estalvi.   
h) Constituir i cancel·lar tot tipus de fiances i depòsits, conjuntament amb el tresorer.   
i) Qualsevol altra que no estiga atribuïda a un altre òrgan del Col·legi.   
j) Designar, si fa al cas, els representants del Col·legi davant dels organismes, les entitats i les institucions, o en els actes públics o privats.   
Article 37. Atribucions dels vicepresidents   
Correspon als vicepresidents substituir el president en totes les comeses i les funcions que aquest li delegue expressament. Correspon al vicepresident primer substituir el president en cas d'absència, malaltia o vacant de la presidència; així mateix i en cas de dimissió, el substituirà sempre que aquesta haja estat acceptada per la Junta de Govern i fins a la pròxima Assemblea General.   
Article 38. Atribucions del secretari   
Correspon al secretari:   
a) Portar els llibres oficials.   
b) Redactar i signar el llibre d'actes, amb el vistiplau del president.   
c) Redactar la memòria anual.   
d) Supervisar el funcionament dels serveis administratius del Col·legi.   
e) Tindre la responsabilitat del registre de col·legiats i dels expedients personals corresponents.   
f) Expedir certificats amb el vistiplau del president.   
g) Complir als acords adoptats per la Junta de Govern.   
Article 39. Atribucions del tresorer   
Són funcions del tresorer:   
a) Recaptar, custodiar i administrar els fons col·legials.   
b) Efectuar els pagaments ordenats pel president o per la Junta de Govern, signants els documents per al moviment de fons del Col·legi.   
c) Portar la comptabilitat del Col·legi.   
d) Preparar el projecte de pressupost que haurà de presentar-se a l'Assemblea General.   
e) Presentar anualment el compte general de tresoreria i realitzar els arquejos i els balanços de situació, tantes vegades com siguen requerits pel president.   
Article 40. Atribucions dels vocals de la Comissió Permanent   
Els vocals de la Comissió Permanent assistiran a les seues reunions i deliberacions i s'integraran en les diferents àrees de treball d'aquesta, segons les necessitats operatives de cada moment.   
Article 41. Atribucions dels vocals   
Els vocals de la Junta de Govern assumiran els càrrecs reglamentaris que així considere oportú la Junta de Govern; assistiran a les seues reunions i deliberacions i formaran part de les sessions, les comissions i els grups de treball que es constituïsquen al Col·legi. Les vocalies podran, per delegació, assumir funcions o encàrrecs especials de la Junta de Govern.   
Capítol 6  
De la participació dels col·legiats en els òrgans  
 de govern i del règim electoral  
Article 42. Condicions generals  
42.1. Les eleccions es faran en el marc de l'Assemblea General.   
42.2. Tots els col·legiats, amb el mínim d'un any de col·legiació, tenen dret a actuar com a electors en la designació dels membres de la Junta de Govern i a ser elegibles. Per a la primera Junta de Govern caldrà ajustar-se al que estableix la disposició transitòria primera.   
Article 43. Convocatòria d'eleccions   
43.1. Cada 4 anys, la Junta de Govern convocarà eleccions ordinàries per a cobrir tots els càrrecs de la Junta de Govern,   
43.2. La convocatòria d'eleccions es farà amb un mínim de dos mesos d'antelació a la data de la seua realització, fixarà el cens electoral d'electors vàlids i especificarà el calendari electoral i el procediment de votació, escrutini i proclamació, així com els recursos que procedisquen. Per a la primera convocatòria d'eleccions caldrà ajustar-se al que estableix la disposició transitòria segona.   
Article 44. Candidatures electorals   
44.1. Les candidatures hauran de ser completes, i constaran d'una llista en què s'especificaran el nom del president i d'un mínim d'11 vocals proposats, entre els qui es designaran almenys un vicepresident, secretari i tresorer. Es presentaran durant el mes posterior a la convocatòria a través d'un escrit dirigit a la Junta de Govern, La primera convocatòria, amb caràcter excepcional, estarà subjecta a la disposició transitòria segona de la Llei 3/2007   
44.2. La Junta de Govern proclamarà les candidatures vàlidament presentades fins a 15 dies abans de les eleccions, mitjançant una comunicació pública i una personal a tots els col·legiats. La Junta de Govern facilitarà, d'acord amb els mitjans de què dispose el Col·legi, la propaganda dels candidats en condicions d'igualtat. La primera convocatòria, amb caràcter excepcional, estarà subjecta a la disposició transitòria segona de la Llei 3/2007.   
44.3. Contra la proclamació de candidats, qualsevol col·legiat podrà presentar una reclamació davant de la Junta de Govern, en el termini de tres dies, la qual serà resolta en altres tres dies per la Comissió Permanent de la Junta de Govern.   
44.4. En el cas que només hi haja una candidatura, aquesta serà proclamada, sense necessitat de votació, el dia que haja sigut fixat per a la votació.   
Article 45. Mesa Electoral   
La Mesa Electoral estarà constituïda per un president, dos vocals i un secretari, designats per sorteig entre els electors que no pertanguen a cap candidatura. Si algun d'ells no es presenta es podrà elegir per sorteig entre els presents a l'Assemblea, que igualment no podrà pertànyer a cap candidatura. No podran formar part els qui siguen candidats. Cada candidatura podrà designar un interventor.   
Article 46. Sistema de votació   
Els col·legiats exerciran el seu dret de vot en les paperetes oficials, autoritzades pel Col·legi. En el moment de votar s'identificaran els membres de la Mesa amb el carnet de col·legiat (o DNI) i depositaran el seu vot en una urna precintada. El secretari de la Mesa anotarà en una llista el nom dels col·legiats que hagen depositat el seu vot.   
Article 47. Altres modalitats de votació   
Així mateix, els col·legiats podran votar per correu ordinari i per les altres modalitats d'enviament, d'acord amb la normativa electoral vigent.   
Article 48. Recompte i acta de les votacions   
48.1. Una vegada acabada la votació, la Mesa comprovarà que els vots enviats per correu o altres modalitats, fins al dia de la votació, corresponen a col·legiats que no l'han exercida personalment. Tot seguit, s'obriran els sobres, s'introduiran les paperetes en l'urna i es farà l'escrutini, el qual serà públic.   
48.2. El secretari de Mesa estendrà acta de la votació i de les seues incidències; la qual haurà de ser signada per tots els membres de la Mesa i pels interventors, si n'hi ha, els quals tindran dret a fer constar les seues queixes, i ho comunicaran a la Junta de Govern.   
Article 49. Sistema d'escrutini i proclamació de la candidatura guanyadora   
49.1. S'assignarà un vot, per papereta vàlida introduïda en l'urna, a cada candidatura.   
49.2. Es consideraran nul·les les paperetes no oficials, les esgarrades, trencades, esmenades, escrites, etc.   
49.3. La candidatura que obtinga un nombre més gran de vots serà proclamada guanyadora, sense perjudici del que estableix l'article 50.1 d'aquests Estatuts.   
Article 50. Resolució de reclamacions i notificació a la Generalitat   
50.1. La Junta de Govern, en el termini de setanta-dues hores, resoldrà amb caràcter definitiu totes les reclamacions dels interventors, i altres incidències recollides en l'acta de la Mesa Electoral. i proclamarà els candidats elegits.   
50.2. La composició de la nova Junta elegida serà comunicada a la conselleria de Justícia i Administracions Públiques de la Generalitat o a aquell altre departament que tinga atribuïdes les competències en la matèria, i a tots els col·legiats.   
50.3. La nova Junta de Govern prendrà possessió en el termini màxim d'un mes, comptador des de la proclamació.   
Article 51. Recursos   
Contra les resolucions de la Junta de Govern, en matèria electoral, qualsevol col·legiat podrà utilitzar el sistema de recursos establit en aquests Estatuts.  
Article 52. Moció de censura   
52.1. Per mitjà d'un escrit motivat, subscrit i signat per un nombre de col·legiats no inferior a un 20 per cent del cens electoral del Col·legi, podrà proposar-se la moció de censura contra la Junta de Govern del Col·legi.   
52.2. La moció de censura haurà d'incloure els candidats proposats per a substituir els qui se'ls presenta l'esmentada moció de censura, en el cas que aquesta prosperara.   
52.3. El debat per a la moció de censura de la Junta de Govern del Col·legi, se substanciarà mitjançant votació de tots els col·legiats del Col·legi, i se'ls remetrà convocatòria d'Assemblea General Extraordinària, en els termes establits en aquests Estatuts per a les esmentades convocatòries, i haurà d'anar subscrita pel secretari, amb el vistiplau del president.   
52.4. En el debat de la moció de censura intervindrà en primer lloc les persones firmants d'aquesta; el candidat proposat i, si foren diversos els proposats, el que ho siga per a president, vicepresident, secretari i tresorer, per l'orde citat, i els vocals per l'orde del seu ordinal. Tot seguit intervindran en el mateix orde els qui siguen objecte de la moció de censura, que per a prosperar haurà de tindre majoria de dos terços en votació lliure, directa i secreta entre els assistents.   
52.5. Si la moció de censura prospera, cessaran automàticament els censurats i prendran possessió dels seus càrrecs els candidats proposats, els quals exerciran el seu mandat fins que finalitze el període per al qual van ser elegits en els esmentats càrrecs.   
52.6. Els signants d'una moció de censura no podran proposar-ne una nova fins transcorreguts almenys dos anys des que es va substanciar l'anterior.   
Capítol 7  
Del règim econòmic i administratiu  
Article 53. Capacitat jurídica   
El Col·legi té plena capacitat jurídica en l'àmbit econòmic i patrimonial per al compliment de les seues finalitats.   
Article 54. Recursos econòmics   
54.1. El Col·legi comptarà amb recursos econòmics ordinaris i extraordinaris.   
54.2. Són recursos econòmics ordinaris del Col·legi:   
a) Les quotes d'incorporació dels col·legiats.   
b) Les quotes ordinàries dels col·legiats.   
c) Les quotes extraordinàries que aprove l'Assemblea General.   
d) Els ingressos procedents de publicacions, impresos, serveis, certificats, arbitratges, dictàmens o informes, i altres quantitats que es generen arran del funcionament dels seus serveis.   
e) Els rendiments dels mateixos béns o drets.   
54.3. Són recursos econòmics extraordinaris:   
a) Les subvencions o donacions de procedència pública o privada.   
b) Els béns que a títol hereditari o per qualsevol altra causa s'incorporen al patrimoni del Col·legi.   
c) Qualsevol altre que fóra legalment possible i de semblants característiques.   
Article 55. Patrimoni   
El patrimoni del Col·legi és únic, encara que l'ús d'alguns dels seus béns estiga adscrit a les delegacions territorials.   
Article 56. Pressupost   
El pressupost s'elaborarà amb caràcter anual, per anys naturals, d'acord amb principis d'eficàcia i economia, i inclourà la totalitat dels ingressos i les despeses col·legials. De la mateixa manera, es realitzarà cada any el balanç de l'exercici.   
Article 57. Quotes col·legials   
L'Assemblea General del Col·legi, a proposta de la Junta de Govern, fixarà la quantia de les quotes d'incorporació, les quotes periòdiques ordinàries, així com la quantia i la forma d'abonament de les quotes extraordinàries que eventualment es requerisquen per a atendre les necessitats del Col·legi.   
Article 58. Dissolució del Col·legi   
En cas de dissolució del Col·legi, per alguna de les causes legalment establides, la Junta de Govern actuarà com a comissió liquidadora, i l'Assemblea General aprovarà la destinació que cal donar als béns sobrants. La destinació serà, sempre, a una entitat o associació professional relacionada amb la pedagogia i/o psicopedagogia o qualsevol altra de caràcter no lucratiu.   
Capítol 8  
De les delegacions territorials  
Article 59. Constitució de les delegacions territorials   
Per acord de la Junta de Govern es podran constituir les delegacions territorials que siguen convenients, dins de l'àmbit territorial del COPIPCV, i hauran de ser aprovades per la Assemblea General següent.   
Capítol 9  
De les seccions professionals  
Article 60. Creació i adscripció a les seccions professionals   
60.1. Amb la intenció d'integrar el màxim nombre de col·legiats a les activitats del COPIPCV, es crearan seccions professionals.   
60.2. Aquestes seccions seran d'adscripció voluntària i agruparan dins del COPIPCV els col·legiats que exercisquen, o estiguen interessats a exercir, la seua pràctica dins d'una mateixa especialitat de la pedagogia i/o psicopedagogia.   
Article 61. Atribucions de les seccions professionals   
61.1. Les seccions professionals hauran de ser consultades per la Junta de Govern en aquelles qüestions que afecten el seu àmbit.   
61.2. També podran proposar a la Junta de Govern les iniciatives que consideren convenients, en les qüestions que afecten el seu àmbit.   
Article 62. Funcions de les seccions professionals  
Les seccions professionals s'ocuparan:   
a) D'estudiar tota qüestió que afecte l'àmbit professional en cada una de les seues diferents vessants i especialitzacions.   
b) Coordinar les activitats col·legials que porten a terme els seus membres, en cada una de les especialitats de l'educació social.   
c) Donar resposta a les consultes fetes per la Junta de Govern.   
d) Fomentar el desenvolupament de l'especialització pròpia de la secció, mitjançant la promoció d'actes de formació i divulgació.   
e) Col·laborar amb els òrgans del Col·legi, encarregats específicament de la formació en labors de reciclatge i de formació propis, en els àmbits pràctic i teòric.   
f) Qualsevol altra finalitat relacionada amb l'especialitat professional, pròpia de l'àmbit de la secció.   
Article 63. Constitució de seccions professionals   
63.1. Per a constituir una secció professional caldrà que es presente un informe de viabilitat de la nova secció, que es constituïsca una comissió gestora, que s'elabore un reglament provisional de funcionament i es propose un coordinador de la secció.   
63.2. Una vegada completats aquests requisits, la Junta de Govern aprovarà la constitució de la secció i nomenarà un coordinador.   
63.3. Les seccions professionals elaboraran el seu reglament de funcionament i d'organització, que serà sotmés a l'aprovació de la Junta de Govern.   
63.4. La Junta de Govern haurà de donar compte, anualment i en l'Assemblea General, del funcionament i activitats de les seccions professionals.   
Article 64. Coordinació de les seccions professionals   
Els coordinadors de les diferents seccions professionals es reuniran i coordinaran de manera periòdica amb la Junta de Govern, almenys cada sis mesos, bé de forma directa o bé a través d'algun òrgan creat a aquest efecte. Els coordinadors de les seccions professionals podran assistir a les reunions de la Junta de Govern amb veu i sense vot.   
Article 65. Dissolució de les seccions professionals   
Quan no es complisquen els objectius, es pervertisquen les finalitats per a les quals van ser creades o contravinguen la normativa estatutària, per acord de la Junta de Govern es podran dissoldre les seccions professionals, però haurà d'informar l'Assemblea.   
Capítol 10  
De les comissions de treball  
Article 66. Creació i dissolució de les comissions de treball   
66.1. A iniciativa de la Junta de Govern es podran crear les comissions de treball que es creguen convenients.   
66.2. Les comissions de treball seran coordinades per un membre de la Junta de Govern.   
66.3. Els objectius i el reglament de funcionament seran aprovats per la Junta de Govern.   
66.4 Les comissions de treball podran dissoldre's quan es complisquen els objectius per als quals van ser creades o per acord de la Junta de Govern.   
Capítol 11  
Del règim disciplinari  
Article 67. Principis generals   
67.1. Amb independència de la responsabilitat civil o penal en què puguen incórrer, els col·legiats queden subjectes a la responsabilitat disciplinària en els termes d'aquests Estatuts i de les normes legals aplicables.   
67.2. Les sancions disciplinàries corporatives es faran constar sempre en l'expedient personal del col·legiat, objecte de sanció.   
67.3. El Col·legi té jurisdicció disciplinària per a sancionar als col·legiats pels actes que realitzen i per les omissions en què incórreguen en l'exercici o amb motiu de la seua professió, així com per qualsevol altre acte o omissió que li siga imputable i siga contrari al prestigi professional, a l'honorabilitat dels col·legiats o al degut respecte als òrgans corporatius i, en general, qualsevol altra infracció de deures professionals o de normes ètiques de conducta, quan aquestes afecten la professió.   
Article 68. Competències  
68.1. El COPIPCV exercirà la jurisdicció disciplinària per mediació de la Junta de Govern. Si l'acció disciplinària s'exercita contra algun membre de la Junta de Govern, l'afectat no podrà prendre part en les deliberacions i les votacions que l'afecten.   
68.2. Les sancions sempre hauran de ser acordades per la Junta de Govern, amb la incoació prèvia d'un expedient, en què s'haurà de concedir a l'inculpat el tràmit d'audiència, la possibilitat d'aportar proves i la de defensar-se, siga per si mateix o mitjançant un representant o advocat.   
68.3. Per a la tramitació de l'expedient i per a la proposta de resolució, la Junta de Govern nomenarà directament un instructor, o bé delegarà per al òrgan al qual, amb caràcter permanent, siguen encarregades aquestes facultats perquè siga aquest qui el nomene.   
68.4. Només les faltes lleus podran ser sancionades per la Junta de Govern en expedient sumari, amb audiència prèvia de l'inculpat.   
68.5. La resolució final de l'expedient haurà de ser sempre motivada i notificada a l'interessat.   
68.6. Contra la imposició de sancions, els afectats podran utilitzar el sistema de recursos regulats en els articles 81 i següents d'aquests Estatuts.   
68.7. Els acords sancionadors seran immediatament executius, sense perjudici dels recursos que siguen procedents. A pesar d'açò, en el cas que l'execució esmentada poguera ocasionar perjudicis d'impossible o difícil reparació, l'organisme sancionador podrà acordar, d'ofici o a instàncies de part, la suspensió de l'acord recorregut.   
Article 69. Procediment disciplinari   
69.1. El procediment s'iniciarà d'ofici, com a conseqüència d'una denúncia, d'una comunicació, o d'una sentència judicial ferma d'inhabilitació per a l'exercici professional. No es consideraran denúncies els escrits i les comunicacions anònimes.   
69.2. Amb caràcter previ a la incoació d'un expedient disciplinari, es podrà acordar la instrucció de diligències informatives prèvies. Quan aquestes diligències prèvies s'eleven a expedient disciplinari, la data del seu inici serà la data d'inici de l'expedient.   
69.3. Els acords d'arxiu d'un expedient disciplinari seran motivats.   
69.4. La Junta de Govern podrà aprovar un reglament regulador del procediment de la tramitació dels expedients disciplinaris, així com de les diligències informatives prèvies.   
69.5. Supletòriament, s'aplicaran els principis de la potestat sancionadora i del procediment sancionador de la legislació comuna per a les administracions.   
Article 70. Classificació de faltes   
Les faltes es classifiquen en lleus, greus i molt greus.   
Article 71. Faltes lleus   
Són faltes lleus:   
a) Les ofenses als companys, sempre que no tinguen un caràcter greu.   
b) L'incompliment de les normes sobre publicitat professional.   
c) La desatenció als requeriments d'informes i altres documents que realitze el Col·legi.   
d) L'incompliment de les normes establides pel Col·legi, sobre la documentació professional.   
e) Els actes enumerats com a faltes greus, si no tenen entitat suficient per a ser considerades com a tals.   
Article 72. Faltes greus   
Són faltes greus:   
a) La infracció de les normes deontològiques establides amb caràcter general.   
b) Les ofenses greus als companys.   
c) Els actes i les omissions que atempten contra la moral, la dignitat o el prestigi de la professió.   
d) La infracció greu del secret professional, amb perjudici a un tercer.   
e) L'emissió d'informes o l'expedició de certificats que no diguen la veritat.   
f) Els actes que comporten competència deslleial amb els companys.   
g) L'incompliment greu de les normes estatutàries o dels acords adoptats pels òrgans col·legials, sempre que no constituïsquen una falta d'entitat superior.   
h) Qualsevol conducta constitutiva de delicte culpable o de falta penal, en matèria professional.   
i) Els actes enumerats com a faltes molt greus, si no té entitat suficient per a ser considerats com a tals.   
j) L'acumulació, en el període d'un any, de tres o més sancions per falta lleu.   
Article 73. Són faltes molt greus:   
a) Qualsevol conducta constitutiva de delicte dolós, en matèria professional.   
b) L'atemptat contra la dignitat de les persones i contra els seus drets i llibertats fonamentals, en ocasió de l'exercici professional.   
c) El foment de l'intrusisme professional.   
d) La comesa d'infraccions que, pel seu nombre o gravetat, resulten incompatibles amb l'exercici professional.   
e) La realització d'activitats i la constitució o pertànyer a entitats que tinguen com a finalitat o realitzen funcions pròpies del COPIPCV.   
f) L'incompliment de l'Estatut Professional i del Codi Deontològic.   
g) La reiteració o la reincidència de falta greu, durant l'any següent a la seua comesa.   
Article 74. Sancions pel procediment disciplinari  
74.1. Per faltes lleus:   
a) Advertència per escrit.   
74.2. Per faltes greus:   
a) Amonestació per escrit, amb advertència de suspensió.   
b) Suspensió per a l'exercici de càrrecs col·legials, per un termini no superior a cinc anys.   
c) Suspensió de l'exercici de la professió, per un termini no superior a tres mesos.   
74.3. Per faltes molt greus:   
a) Inhabilitació per a l'exercici de càrrecs col·legials, per un termini superior a cinc anys.   
b) Suspensió de l'exercici de la professió, per un termini superior a tres mesos i no superior a dos anys.   
c) Expulsió del COPIPCV.   
Article 75. Divulgació de la sanció   
En tots els casos d'imposició de sancions fermes per faltes greus i molt greus, es podrà divulgar la resolució recaiguda en els mitjans de difusió que es consideren adients.   
Article 76. Adopció de sancions per faltes molt greus   
76.1. L'acord de suspensió de l'exercici professional o d'expulsió del COPIPCV, haurà de ser pres per la Junta de Govern, mitjançant votació secreta i amb el vot favorable de les dues terceres parts dels seus membres.   
76.2 La inassistència, sense causa justificada, d'algun membre a aquesta sessió comportarà el seu cessament com a membre de la Junta de Govern.   
Article 77. Prescripció de faltes i sancions   
77.1. Les faltes determinants de sanció disciplinària prescriuran, si són lleus, als sis mesos; si són greus, als dos anys i, si són molt greus, als tres anys després d'haver-les comeses.   
77.2. La prescripció s'interromprà per l'inici del procediment disciplinari o de les diligències prèvies que s'hagen començat a aquest efecte, i per la duració de tot el període de tramitació de l'expedient i de les pròrrogues que vàlidament s'acorden.   
77.3. En cas d'existir una causa penal pendent sobre els mateixos fets, quedarà en suspens la tramitació de l'expedient i no correrà el termini de prescripció.   
77.4. Amb les anteriors excepcions, la paralització del procediment per un termini superior a sis mesos, no imputable a l'expedientat, farà córrer de nou el termini de prescripció.   
77.5. Les sancions prescriuran en els mateixos terminis que les faltes, comptadors des de la data en què fóra ferm l'acord que les imposava   
Article 78. Rehabilitació dels sancionats   
78.1. Els sancionats podran demanar ser rehabilitats, amb la consegüent cancel·lació de l'anotació del seu expedient personal en els següents terminis, comptadors des del compliment de la sanció:   
a) Sis mesos, sí la falta és lleu.   
b) Dos anys, si és greu.   
c) Tres anys, si és molt greu.   
d) Cinc anys, si ha comportat l'expulsió.   
78.2. La rehabilitació s'ha de demanar a la Junta de Govern, que la resoldrà.   
Capítol 12  
Del règim jurídic i de la impugnació dels actes col·legials  
Article 79. Règim Jurídic   
79.1. L'activitat del COPIPCV, d'acord amb el que disposa l'article 54 del Decret 4/2002, de 8 de gener, es regeix pel dret privat. Com a corporació de dret públic, els seus actes quedaran subjectes al dret administratiu en quant s'exercisquen les potestats públiques que tinga encomanades.   
79.2. Així mateix, el règim jurídic dels actes presumptes dels òrgans col·legials es regirà pel que estableix la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú o la legislació vigent.   
Article 80. Acords dels òrgans col·legials   
80.1. Els acords dels òrgans col·legials seran immediatament executius, llevat que el mateix òrgan, motivadament, establisca el contrari.   
80.2. La interposició de recurs no suspendrà l'efectivitat de l'acte impugnat, però l'òrgan al qual corresponga resoldre podrà suspendre'l d'ofici o a instàncies de part, si considera que la seua execució pot ocasionar perjudicis de difícil o impossible reparació futura o quan la impugnació es fonamente en alguna de les causes de nul·litat de ple dret, previstes en l'esmentada Llei de Procediment Administratiu Comú.   
Article 81. Recursos contra els actes dels òrgans col·legials   
81.1. D'acord amb l'article 55 del Decret 4/2002, de 8 de gener, els actes i resolucions dels òrgans col·legials, subjectes a dret administratiu, són susceptibles dels recursos establits legalment en la via administrativa.   
81.2. Contra les resolucions d'aquest recurs i també contra tots els altres actes i resolucions dels òrgans col·legials subjectes a dret administratiu, que posen fi a la via administrativa, es podrà recórrer davant de l'orde jurisdiccional contenciós administratiu.   
81.3. Els actes i resolucions de l'Assemblea General i de la Junta de Govern, en cada cas, posaran fi a la via administrativa. Així mateix, amb caràcter potestatiu, aquests actes es poden recórrer davant del mateix òrgan autor de l'acte impugnat, en els termes establits en l'article 82.   
Article 82. Termini per a la presentació de recursos   
82.1. Els recursos esmentats en l'article anterior s'hauran d'interposar en el termini d'un mes, comptador des de l'endemà de la data de l'acte o, si és procedent, des de la seua notificació o publicació.  
82.2. La resolució del recurs haurà de ser motivada.   
82.3. Transcorregut el termini de tres mesos des de la interposició del recurs, sense recaure una resolució expressa, es podrà entendre desestimat, llevat que el recurs s'haja interposat contra la desestimació presumpta d'una sol·licitud per transcurs del termini. En aquest últim cas, s'entendrà estimat el recurs. una vegada transcorregut el termini de tres mesos sense resolució expressa.   
Article 83. Recursos extraordinaris   
El recurs extraordinari de revisió es pot interposar contra els actes dels òrgans col·legials subjectes a dret administratiu, d'acord amb els supòsits i el règim jurídic regulats en la Llei 30/1992 o en la legislació vigent.   
Article 84. Fusió, absorció, segregació i dissolució   
84.1. La segregació o, si fa al cas, fusió o absorció, requerirà l'acord previ adoptat en Assemblea General Extraordinària, expressament convocada a aquest efecte, a la qual haurà de concórrer un nombre de col·legiats no inferior a la meitat més un dels membres del cens.   
Per a la seua aprovació s'haurà d'obtindre el vot favorable de la meitat més un dels presents, i complir amb la resta de requisits que estableix l'article 8 de la Llei 6/1997, de 4 de desembre, de la Generalitat Valenciana, de Col·legis Professionals, així com amb l'article 13 i següents del Decret 4/2002, de 8 de gener.   
84.2. El Col·legi Oficial de Pedagogs i Psicopedagogs de la Comunitat Valenciana podrà dissoldre's quan ho impose directament la Llei, o mitjançant un acord adoptat en Assemblea General Extraordinària, expressament convocada a aquest efecte, a la qual haurà de concórrer un nombre de col·legiats no inferior al seixanta per cent dels membres del cens, i siga aprovat per la meitat més un dels presents, i complir la resta de requisits que estableix l'article 8 de la Llei 6/1997, de desembre, de la Generalitat Valenciana, de Col·legis Professionals, així com l'article 13 i següents del Decret 4/2002, de 8 de gener.   
DISPOSICIÓ TRANSITÒRIA PRIMERA  
El requisit de ser membre col·legiat, de com a mínim un any, per a tindre dret a presentar-se a les eleccions de la Junta de Govern del Col·legi i per a ser elector, no tindrà efectes per a la primera Junta de Govern del Col·legi.   
DISPOSICIÓ TRANSITÒRIA SEGONA  
El procés per a elegir la primera Junta de Govern es farà en el marc de l'Assemblea Constituent, tal com s'especifica en la disposició transitòria primera de la Llei 3/2007, de 5 de febrer, de Creació del Col·legi Oficial de Pedagogs i Psicopedagogs de la Comunitat Valenciana.   
DISPOSICIÓ TRANSITÒRIA TERCERA  
Fins que l'Assemblea General no aprove noves quotes, seguiran vigents les aprovades actualment.   
DISPOSICIÓ FINAL  
Qualsevol aspecte no regulat per aquests Estatuts serà regulat per les normes legals vigents i, en concret, per les normes jurídiques i administratives de la Generalitat.